Ajonora
Ajonora (grieķu: Ἅγιον Ὄρος, Agion Oros) jeb Atona ir pussala Grieķijas ziemeļos, pareizticīgo mūku apvienības īpašums. Autonomā apgabala administratīvais centrs ir Karjesa. Pussala ir viens no trim Halkidikes pussalas izvirzījumiem. Tajā atrodas 20 Austrumu Pareizticīgās baznīcas klosteri. Pussala ir 50 km gara, lielākais platums sasniedz 10 km. Augstākais kalns — Atona kalns (2033 m; grieķu: Όρος Άθως, Οros Αthos), pazīstams arī kā "Svētais kalns". Pussala tikusi apdzīvota jau senajos laikos, gandrīz 1800 gadus to apdzīvo kristieši. Pussala pazīstama ar ilgām senajām klosteru tradīcijām. Mūsdienās te uz dzīvi apmetušies vairāk nekā 2000 mūku no Grieķijas un citām Austrumu pareizticīgās baznīcas valstīm, tai skaitā Bulgārijas, Serbijas un Krievijas. 1988. gadā iekļauta UNESCO Pasaules mantojuma sarakstā.